**1.** **Авыл җирлеге турында (җирлекнең көнкүреше ,башкарылган эшләр,халык саны, эш белән мәшгульлек, алдагы елларга планнар һ .б)**

Хәерле көн хөрмәтле Айдар Фаслахович!

Хөрмәтле жирлегебез депутатлары, мөхтәрәм кунаклар, авылдашлар!

“Бикбау авыл җирлеге” муниципаль берәмлеге Уставы һәм башкарма комитеты Положениесе нигезендә авыл җирлеге Советы һәм башкарма комитеты бюджет үтәлеше, территорияләрне төзекләндерү, яшелләндерү буенча мероприятияләр оештыру, урамнарны яктырту, пожар куркынычсызлыгы таләпләрен үтәү, авылларыбызны газ, электр, су белән тәэмин итү эшләре белән шөгыльләнә. Бу эшләр авыл җирлеге Советы карарлары нигезендә норматив документлар әзерләү, халык белән очрашулар һәм җыеннар оештыру, авыл җирлеге башлыгы һәм урынбасары тарафыннан халыкны шәхси кабул итү, телдән һәм язмача кергән гаризаларны караудан гыйбарәт.

Бу эшләрнең барысын да системалы рәвештә тормышка ашыру максатыннан, 2015 ел азагында 2016-2020 еллар өчен авыл җирлекләрен үстерүнең перспектив программасы төзелде. Әлеге программа җирлегебезнең социаль-экономик үсешен тәэмин итүгә, халыкның тормыш-көнкүреш шартларын яхшыртуга юнәлдерелгән иде.

Бүген сезнең игътибарыгызга әлеге программаның икенче елына анализ ясап китәм.

 **2. Авыл җирлегендә шәхси ярдәмче хуҗалыкларының, крестьян –фермер хуҗалыкларының эшчәнлеге.**

 Бикбау җирле үзидарәсе территориясендә 3 авыл урнашкан: Бикбау, Куян, Ахматовка. Пропискада барлыгы 505 кеше, шуның 360ы гына җирлектә яши.

145 кеше пропискада авылда булсалар да, монда яшәмиләр, яшәүчеләрнең

|  |  |  |
| --- | --- | --- |
|  | саны (91) | % |
| авыл хуҗалыгы тармагында | 6 | 5 |
| бюджет өлкәсендә | 17 | 16 |
| районнан читтә | 15 | 14 |
| үзмәшгульлек (ЛПХ) | 19 | 18 |
| башкалар (армия-3, декрет ялында -1, инвалидлар-9, эшсезләр-35) | 48 | 46 |
| эшкә яраклылар | 105 |  |
| эшкә яраксызлар  | 284 |  |

 Шәхси эшмәкәрләр - 3

 ИП Валиев И.М. (розничная торговля) –магазин. 2 кеше эшли

 ИП Гатауллина З.М. (розничная торговля)- магазин. 1 кеше эшли

 ИП Ахметшин Равиль Рифкатович –магазин 1 кеше

Авыл җирлегендә 3 кибет, 1 кафе эшли. Кибетнең берсе ШЭ АхметшинР.Р. , югары очтагы “Ләйлә” кибете шәхси эшмәкәр Гатауллина Зиләнеке, урта очтагы “Ык дулкыннары” кибете һәм “Дом охотника” кафесы ИП Вәлиевнеке. Кибетләрдә яңа ипи, яшелчә, җиләк-җимеш, көнкүреш кирәк-яраклары сатыла, халык канәгать. Аракы сатучы барлык нокталарга да ЕГАИС куелган. Куян һәм Ахматовка авылларында кибет юк. Анда атнага бер тапкыр Минзәләдән автолавка килә. Шәхси эшмәкәр Зилә һәм Рифкат Гатауллиннар кирәк-яракларны алып килеп, халыкка хезмәт күрсәтәләр. Куян авылы халкы аларга бик рәхмәтле.

 **3. Авыл җирлеге халкының социаль , мәдәни ,белем өлкәсендәге тәэмин ителүе, халыкка медицина ярдәме күрсәтү дәрәҗәсе:**

Авыл җирлегендә 1 мәдәният йорты, 1 клуб, 2 китапханә, 2 ФАП, почта бүлекчәсе, 3 кибет, 1 кунакханә бар. “Р.Х.Каһиров исемендәге Аю төп гомуми белем бирү ” мәктәбенә 2 бала яңа автобуста йөреп укый. Автобус шоферы, авыл советы депутаты Илгиз Закиров үз эшенә бик җаваплы карый.

Җирлектә 2 фельдшер–акушерлык пункты бар. Җитәкчеләре Галиева Гөлфинә һәм Гилмуллина Вәзирә, Хамаева Вәсимә стажлы, үз эшләрен яхшы белүче медработниклар, үзләренең профессиональ медицина хезмәтләренә төгәл һәм җаваплы карыйлар. Бүгенге көндә халыкка вакытында беренче медицина ярдәме күрсәтелә. 2017 елның 26 июнендә авылга күчмә флюорография килде, 115 кеше флюорография узды Бу урында медикларның мөрәҗәгатен җиткерәсем килә. Килгән машина җыелган халык флюорография узып беткәнче торсын иде. 2017 елда диспансеризация үтәргә тиешле 107 кеше үз вакытында узды. Диспансеризация ул медработниклар өчен генә кирәк дип кабул итүчеләр бар. Сәламәтлек ул һәрберебезнең үзебезгә кирәк. Шуңа күрә бу әйбердән читтә калмаска , вакытында тикшерү узарга кирәк. Үзвакытында тикшереп күп кенә авыруларны булдырмый калырга, авыру азынганчы вакытында дәвалап булырга мөмкин икәнлеген онытмасагыз иде. Җирлектә 46 инвалид исәпләнә, шуларның 17се даруларга ташламалардан файдалана. Эш яшендә булган 9 инвалидның 5се эшли, берсе эшкә урнашып йори. Өченче группа инвалид Нуруллин Аскат бүгенге көндә “Мензелинские зори” агрофирмасының Калморза бүлекчәсендә каравылчы булып эшләп йөри.

Бикбау авыл китапханәсе ел башыннан икенче бинага күчте. Хәзер анда якты, җылы, халыкка килү өчен уңайлы. Китапханәче Нуруллина Әлфия китап укучылар белән төрледән- төрле чаралар уздырып кына тора. Авыл мәдәният йортында, җирлектә уздырылган бер генә чара да аннан башка узмый. Куян авылында китапханәче Нигматуллина Җәмилә шулай ук үз эшенә җаваплы карый.Эшеннән тыш вакытта Куян авылында ялгыз яшәүче Фатыхова Рауза апаны күзәтеп, ашатып, тәрбияләп тора.

Бикбау почта бүлекчәсендә 1 җитәкче Гилметдинова Факыя, 2 хат ташучы Газетдинова Вәсимә, Асадуллина Гөлфинә эшли. Авыл халкы аларның эшеннән канәгать. Бүлекчәдә электр, газ, телефон хезмәтләренә түләү белән бергә һәртөрле кредитларны, штрафларны түләү мөмкинлеге дә бар

Бикбау авылында 2 социаль яклау үзәге хезмәткәре 11 өлкән кешегә хезмәт күрсәтә. Эшләрен күңел биреп, тырышып башкаралар. Алар авыл җирлеге уздырган чараларның да актив катнашучылары. Бигрәк тә Хаертдинова Раушания һәм аның тормыш иптәше Флүргә рәхмәтемне җиткерәсем килә. Флүр тәүлекнең кайсы вакытында , нинди йомыш белән мөрәҗәгать итсәң дә, беркайчан да кире какмый, тыңлый, техникасы белән ярдәм итә. Башка бюджет өлкәсендә эшләүче хезмәткәрләр дә, үзләренең төп вазыйфаларыннан тыш, оештырылган чараларда актив катнашалар. Алар ярдәме белән мәдәният йорты һәм җирле үзидарә бинасы янында чистарыну өмәләре, электр баганалары буяу, юл буйларын чабу оештырылды, Сабантуй, Яңа ел бәйрәмнәре уздырылды.

 **4. Халыкның торак һәм эш белән тәэмин ителүе һәм яшәү дәрәҗәсе:**

 Җирлектә 475 хуҗалык, аларның 222 сендә бугенге көндә яшиләр, 135 дачник исәпләнә, ә 118 хуҗалыкта яшәүче юк.

Авылда яшәүчеләрнең 77% ы пенсионерлар (уртача яше-69,3). Авыл халкы мул, иркен тормышта яши. Торак йортлар, сарай-гаражлар төзекләндерә, заманча мунчалар, теплицалар төзелә, капка-коймаларын заманча төзелеш материаллары белән алыштыра. Җирлектә агымдагы елда Бикбау авылында 4 торак йорт төзелде.

Җирлектә халыкны эш белән тәэмин итәрдәй обьектлар юк, шунлыктан халык үз көнен үзе күрә, мал асрый, кош-корт үстерә, йорт яны участокларына үзенә кирәкле яшелчә, җиләк-җимеш үстерә.

 **5. Терлек асрау курсәткечләре.**

 Отчет елында җирлектә 271 эре мөгезле терлек асралды (-8), шуның 107 се савым сыерлар(-8), 577 сарык һәм кәҗә (+44), атлар 20 (-4).

 Кургәнегезчә, терлек асрау буенча безнең жирлектә кимү күзәтелә. Бу хәлне инде мин авылның картаюы белән бәйле дияр идем. Бүгенге көндә 222 хуҗалыкның 132 (59%) сендә генә терлек асрала. Җирлектәге парлы яшәүче 83 кешенең 47 се, ялгыз яшәүче 99 кешенең 12 сенең хуҗалыгында сыер асрала. Олы мал тотарга хәленнән килмәгән пенсионерларыбыз сарык, кәҗә асрыйлар. Бүгенге көндә җирлектә 57 баш кәҗә бар. Шул ук вакытта әти-әнисе, яки ялгыз әтисе я әнисе белән генә яшәүче ир-егетләрнең 4 се сыер асрый, бернинди мал асрамыйча яшәүчеләребез дә бар.

Халыкның печәнен ташу һәм көтүне Ыкның аргы ягына чыгару өчен җирлектә бер күпер төзелде. Купер төзү эшендә җанын-тәнен биреп, кыштан ук күперлек агач, такта артыннан йөреп, аны алып кайтып күпер салдырганы өчен Каримов Ришат абыйга зур рәхмәтебезне җиткерәбез. Шулай ук күпер төзелешенә матди ярдәм иткән барлык авылдашларыбызга, бигрәк тә зур гына күләмдәге ярдәмнәре өчен Каримов Разиф Галиевичка, Каримов Марат Ришатовичка да чиксез рәхмәт хисләребезне җиткерәбез.

Жирлек буенча барлыгы 1100 т печән эзерлэнде. Мал асрау өчен һәр хуҗалык үзенә җитәрлек күләмдә фураж сатып алды. Элекке еллардагы кебек халык печәнне арьякта калдырмый инде. Һәр хуҗалык печәнне чаптырып , рулонга кыстыртып җәй көне үк ташып куйды.

Авыл халкына җитәрлек печәнне үз транспортлары белән чабып, җилләтеп, рулонга кысып ташуда Җәмилов Ралиф, Миннегалиев Рәшит, Мардамшин Фәсләх, Хәертдинов Флүр, Кәримов Ришат, Асадуллин Фәндүс, Закиров Илгиз ярдәм иттеләр.

-Хөкүмәтебез сыер асраучы хуҗалыкларга мал башына 3 мең сум күләмендә субсидия бирде, җирлектә 321 мең сум сыерларга, 31 мең сум кәҗәләргә субсидия акчасы өләшенде.

-Шулай ук программа нигезендә Фазылов Рәүфләр хуҗалыгы “Мини-ферма ” кысаларында мал асрау өчен терлек абзары төзүгә бирелә торган субсидия акчасы алды. Ә бер гаилә хөкүмәтебезнең тавык чебие алу өчен бирелә торган субсидиясеннән файдаланды*.*

 Югарыда әйтелгән программалар алдагы елда да булачак. Шәхси хуҗалыкларга кагылган программаларга мөмкинлеге һәм теләге булган кешеләр катнаша ала.

 **6.** **Халыкның үзеннән арткан продукцияне сату мөмкинлекләре.** Халыкка үзеннән арткан продукцияне сату мөмкинлеге тудырылган. 2017 ел дәвамында үзеннән арткан 13 тонна ит продукциясе сатылган. Бүген сөт җыю буенча проблема юк. Шәхси сектордан сөт җыючы Тәнзилә апа һәм Хәсән абый Муллагалиевләр яз, кыш, көз айларында көн аралаш, җәй көне һәр көн килеп сөтләрне җыеп китәләр, акчасын да айныкын айга вакытында түләп баралар.

2017 елда Бикбау һәм Куян авылларыннан 1620 ( бу узган ел белән чагыштырганда 80 цга ким) центнер сөт җыелды. Декабрь ае өчен 1 литр сөтнең бәясе 18 сумнан расчет ясалды. Җәй айларында сөтнең бәясе 15 сум 50 тиен булды.

 **7.Физик затлардан налог җыю күрсәткечләре.**Җирлек буенча 2017 елга 229 мең сум налог җыю планда каралган иде. Налоглар җыю буенча быел тоткарлыклар булды. Почта буенча налог кәгазьләре 25 кешегә генә килде. Квитанцияләрне авыл советында эшләп халыкка тараттык. Күпчелек түләү авылдагы почта бүлекчәсе аша булды. Шулай ук банклар аша һәм онлайн түләүләр дә җитәрлек булды. Үтәлеше – 254 мен сум.

 **8.Пай җирләре белән эшчәнлек**.Бикбау авыл җирлеге буенча 1417,5 га пай җире “Мензелинские зори” агрофермасының Калморза бүлекчәсенә арендага бирелде. Пай җирләре өчен август аенда халык 2 ц исәбеннән фураж алды. Агрофирма сатарга теләгән кешеләрнең пай җирләрен сатып ала. Теләкләре булганнар авыл советына мөрәҗәгать итә ала.

Бикбау авыл җирлегенә кергән җирләр 3989 га. Шуларның 2860 га ры чәчүлек басу , 179 га ры көтүлек һәм 183га ры болынлыклар. Барлык җирләрне дә “Мензелинские зори” агрофирмасының Калморза бүлекчәсе эшкәртә.

 **9.Программаларда катнашу.** Хөкүмәтебез авыл хуҗалыгы тармакларын үстерү, халыкның яшәешен яхшырту максатыннан кабул иткән программаларның берничәсе безнең җирлеккә дә кагылды.

-Җирлек өчен иң куанычлысы яңа мәдәният йорты төзелү булды. Хөкүмәтебез биргән 7086 мең сумга бик матур обьект төзелде. Бу сумма бина төзүгә генә түгел, ә аңа керү-чыгу юлларын асфальтлауга, тирә-ягын төзекләндерүгә дә тотылды. Мәдәният йорты эшчәнлеге белән сез аның директоры чыгышында танышырсыз.

-Бикбау авылында Татарстан республикасының “Авылның социаль йөзен үзгәртү” федераль максатчан программасы буенча су кертү эшләре башкарылу әле һаман да дәвам итә. Су кертү эшләрен “Монолит” җаваплылыгы чикләнгән җәмгыяте башкара. Бүгенге көнгә Ленин урамының калган өлешенә дә 1310 мең сумлык линия сузылды. 206 хуҗалыкың бугенге көндә өйләрендә су ага. Торба сузылган урамнарга су агуда җәй көне август аенда тоткарлык булды. Бу скважинаның суы халыкның булган ихтыяҗларын канәгатьләндерүгә җитмәвендә булды. Югары очта урнашкан урамнарга су барып җитә алмады. Бу урында минем авыл халкына тагын бер кат искәртеп үтәсем килә. Җәй көне үзәктән аккан суны яшелчә-җиләк җимеш бакчаларына агызмасагыз иде. Барыбызның да ишек алларында казылган коеларыбыз бар, су сибүне шуннан башкарырга кирәк. Кемнеңдер бакчасына су агып ятып, шул вакытта икенче кеше эчәргә су алырга интегеп яшәргә тиеш түгел.

Башняның эшләвен пенсионер Фархетдинова Розалия апа күзәтеп тора. 2017 елда авылны су белән тәэмин итү өчен 91 150 сум акча җыелган. Башняны карап торган өчен Фәрхетдинова Розалия апага 12000 сум түләнгән. Калган сумма банкка салынган. Ул акчалар башняны эшләтү өчен сарыф ителгән электр энергиясенә түләү өчен тотыла. Көз аенда Комсомол урамында су линиясендә авария булды. Аны төзәтү өчен 4500 сум акча тотылды.

 **10.Җирлектәге юллар торышы , яктылык белән тәэмин ителү, халыкка комуналь хезмәт курсәтү** - Җирлектә авыл эчендә барлыгы 12 км озынлыгында юллар исәпләнә, аның 2,5 км асфальт, 3,9 км ы щебенка җәелгән, 5,6 км грунт юллар. 2017 елда Зеленая һәм Вахитов урамына щебенка жәю планга кертелгән иде , җәй көне Яр Чаллы шәһәренең Автострой оешмасы 1200 м озынлыктагы юлга щебенка җәйде. Бу эш өчен район бюджетыннан 4 млн 955 мен сум акча тотылды. Ленин урамына тизлекне киметү өчен 4 урынга юл билгеләре куелды. Алдагы елга программа нигезендә Зеленая һәм Гагарин урамының калган өлешләренә юл салыначак.

 Бу урында Куян авылы халкынын морәжәгатен дә житәкчелеккә житкерәсе килә. Бу ике авыл озак еллар дәвамында юлсызлыктан интегәләр. Сөт җыючы машина да, чүп җыючы машина да яз-көз айларында әлеге авылларга керә алмый.

-Авылның тагын бер проблемасы электр баганаларында яктырткыч лампочкалар куелмауда, урамнарның караңгылыгында иде. Хөкүмәтебезнең әйтеп үтелгән программасы буенча 2017 елда Бикбау авылында Зеленая , Вахитов, Береговая урамнарына, Куян авылынын Советская урамына, Ахматовкада Луговая урамнарына электр лампочкалары куелды . Бугенге көндә җирлектә барлыгы 103 лампочка яна. Багана башына куелган лампочкалар мәңгелек тугел, янып чыгалар. Җирлектә электрик штаты юк, шуның өчен куйган оешмага мөрәҗәгать итеп, төзекләндерү эшләре белән дә шөгыльләнәбез. Ә аларны һәрбер лампочка янган саен чакырып та булмый.

-2017 елда Куян авылында программа нигезендә электр линиясенә реконструкция ясалды: баганалар, электр чыбыклары алыштырылды.

2017 елда “Чиста шәһәр” оешмасы Бикбау җирлегенә 111000 сумлык хезмәт күрсәтте. “Татавтодор” трасса белән беррәттән Ленин урамын да кардан чистартып торды. Куян һәм Ахматовка авылларына керә торган юллар да чистартып торылды. Узган кышта урамнарны кардан чистартуда күп кенә авырлыклар килеп туды. Бигрәк тә Куян, Ахматовка авыллары урамнарын кар көртләре басып китте. 23 нче февраль көнне һәм 8 март алыннан мөмкин булган кадәр “Чиста шәһәр” оешмасы бу ике авылда юлларны кардан чистартты. Көрт ныклап басканчы урамнарны Куян авылында яшәүче Ахметзянов Илдус Әхмәтсафа улы үзенең шәхси тракторы белән чистартып торды. Ике авыл халкы Илдуска бик рәхмәтле. Бүгенге көндә дә авыру әтисен дә карый ,авылны су бастырмас өчен көрәшә.

Җирлектә һәр атнаның дүшәмбе көнендә чиста шәһәр оешмасыннан килеп капчыкка тутырылган чүпләрне җыеп алып китәләр. Кыш көнендә бу эшләр ике атнага бер тапкыр башкарыла. Һәр эшнең башлангыч чорында авырлыклар булган кебек, чүп чыгару буенча да авырлыклар бар эле. Машина барлык урамнарга да керә алмаган, батып калган көннәре дә булды. Бу эш җайга салынып бара. Һәр хуҗалык ихатасындагы чүпне чыгарырга тиеш була. Бу урында бер әйбергә тукталасым килә. Шимбә-якшәмбе көннәрендә авылга кайтып китүчеләр үзләренең чүпләрен авыл башына калдырып китәләр. Кош-корт, киек җәнлекләр капчыкларын туздырып бетерә. Бюджетта эшләүчеләр шул чүпне җыеп йөрергә тиеш була атна саен. Капчыкта калган квитанциясе буенча табып бер кешене кисәттек.

Югарыда әйтелгән программалар алдагы елда да булачак. Шәхси хуҗалыкларга кагылган программаларга мөмкинлеге һәм теләге булган кешеләр катнаша ала.

2017 елда Бикбау зиратының 30 м ы яңа койма белән әйләндерелде. Моңа халыктан җыйган хәер акчалары тотылды.

**11.Җирлектәге зират торышы**.Бикбау авылы зиратынын коймаларын алыштыру, Куян һәм Бикбау авылларында яз һәм көз айларында өмәләр оештыру эшләре алдагы елда да башкарылачак.

**12.Халыктан үзара салым җыю күрсәткечләре һәм нәтиҗәләре.**Бикбау авыл җирлеге буенча 2016 ел өчен үзара салым акчасы 97 000 сум күләмендә җыелды, 475 мең сум күләмендә республикадан акча алынды. Ул акчаларга Комсомол урамы тыкрыгына 117 метр озынлыкта щебенкалы юл салынды.

 2017 ел өчен үзара салым акчасы 107 900 сум күләмендә җыелды, 523 500 сум күләмендә республикадан акча алынды. Җыелган акчалар Бикбау авылының Гагарин урамына, Куян авылының Советская урамына, Ахматовканың Луговая урамына электр яктыркычлары кую, Вахитов, Береговая урамының электр проводларын алыштыру һәм электр яктырткычлары кую, Сабантуй һәм Яңа ел бәйрәмнәрен уздыру өчен тотылды.

2018 елга бер кешегә 500 сум исәбеннән 176 мең сум үзара салым акчасы җыю планлаштырыла. Әлеге средство су скважинасына лицензия алырга һәм 3 авылга да беренчел пожар куркынычсызлыгы кагыйдәләрен үтәү өчен тавыш сигнализациясе, 1 мотопомпа булдыру өчен тотылачак.

**13.Авыл җирлеге депутатларының эшчәнлеге**

-2016 елда Район советы депутаты Э.Ф.Усманова ярдәме белән Татарстан Республикасы буенча “РИТЭК”ак.җәмгыяте оештырган социаль һәм культуралы проектларның VII Конкурсында катнаштык. «Экология» номинациясенең «Экологическую культуру - через экологические мероприятия» проектында җиңү яулаган идек. Әлеге средствога (100000 сум) җирлеккә музыкаль үзәк алдык.

Бөек Ватан сугышында яу кырында ятып калган авылдашлар хөрмәтенә Куян авылында төзелгән памятник һәм Бикбаудагы “Батырлар төбәге” мемориаль комплексы бюджет хезмәткәрләре тарафыннан чистартып, карап, буяп торыла. Агымдагы елның 23 декабрь көнендә Бикбау әфганчылар берлеге инициативасы белән Әфганстанда армия хезмәтендә булып кайткан, 10 ел элек аяусыз үлем арабыздан тартып алган Садртдинов Илдар Наил улы яшәгән йортка истәлек тактасы һәм мемориалга танк башнясы куелды. Бу көнне җирлектә зур бәйрәм тантанасы узды. Оештыручылар Резеда һәм Азат Ахметхановлар, Энҗе һәм Флүс Усмановлар бәйрәмне уздыруда зур ярдәм күрсәттеләр. Аларга һәм барлык әфганчы егетләребезгә авыл халкы исеменнән тагын бер кат рәхмәт әйтәм. Кылган изгелекләре үзләренә дә изгелек булып кайтсын.

Бикбау авыл җирлегенә 2017 елда төрле сораулар белән барлыгы 9 кеше мөрәҗәгать иткән, барлыгы 322 белешмә бирелгән. Ел дәвамында авыл җирлеге башлыгы тарафыннан 3 распоряжение чыгарылган. Барлык сораулар да каралган, кубесе уңай хәл ителгән. Гражданнардан кергән сорауларны хәл итү буенча даими рәвештә эш алып барыла. Халык күбрәк җир участоклары сорап, җир һәм торакларны рәсмиләштеру, урамнарны яктырту, көнкүреш мәсьәләләрендә үзләрен борчыган сораулар белэн мөрәҗәгать итте.

Хәзерге көндә Бикбау авыл җирлеге Советы 7 депутат составында эшен план нигезендә алып бара. Даими рәвештә авыл советы сессияләре уздырыла, эшләнгән эшләр карала, эшлиселәре планлаштырыла. Үзләренә йокләнгән вазыйфаларын үтәүдә һәрвакыт җаваплы, актив, кирәк чагында таләпчән дә була белгәннәре өчен мин аларга бик рәхмәтлемен. Җирлектә узган бер генә чара да депутатыбыз Сарваров Марсил Мирзафатих улының матди ярдәменнән, Энҗе Усманованың инициативасыннан башка узмый. Ә көнкүреш тормышта килеп туган һәртөрле проблеманы хәл итүдә Закиров Илгиз Фатих улы мина төп таяныч. Җирлектәге мәчет, зиратта башкарылган эшләр Ахметханов Илгизәр , аның энесе Азат ярдәме белән башкарыла. 2018 елга планлаштырылган эшләрне тормышка ашыруда да аларның ныклы терәгенә, таяныч булуларына ышанам.

Авыл җирлеге Советының 2017 елда планлаштырылган 7 утырышында барлыгы14 сорау каралды, халыкның тормыш шартларын яхшырту, авыл җирлеге территориясендә куркынычсызлык һәм тәртип булдыру, халык өчен кирәк булган барлык социаль объектларның һәм учреждениеләрнең өзлексез эшләвен тәэмин итү, авылларны төзекләндерү максатыннан 14 карар кабул ителде һәм аларны тормышка ашыру өчен бик куп эшләр башкарылды

Шулай ук авылнын ветераннар советы белән дә эш тыгыз элемтәдә урнаштырылган.

Чыгышымның азагында Бикбау авыл җирлеге буенча 2017 елда планлаштырылган эшләрнең үтәлешен тәэмин итүдә ярдәм иткән район җитәкчесе Айдар Фаслах улы Салаховка, аның барлык урынбасарларына, район һәм авыл советы депутатларына, шәхси эшмәкәрләргә, “Мензелинские зори” агрофирмасының Калморза бүлекчәсе җитәкчелегенә, авыл халкына рәхмәт сүзләремне җиткерәсем килә.

 **14. 2018 нчы елга бурычлар һәм планнар.**

1.Авылда су кертү эшләрен төгәлләү: Ленин урамы тыкрыкларына 740 м озынлыкта су линиясе үткәрү.

2.Халыктан җыелган үзара салым акчасына су скважинасына лицензия алу һәм 3 авылга да беренчел пожар куркынычсызлыгы кагыйдәләрен үтәү өчен тавыш сигнализациясе, 1 мотопомпа булдыру

3.Бикбау авылы зиратының коймасын тотып бетерү.

4. Гагарин һәм Зеленая урамнарына юл салу

Хөрмәтле иптәшләр! 2017 елда планлаштырылган эшләр нигездә үтәлде дип әйтәсем килә.

2018 елда алда торган бурычларны хәл итүдә барыбыз да бергәләп эшләрбез дип ышанам.

 Агымдагы ел гадәти генә ел түгел. 2018 елның 18 марты- Россия президентына сайлаулар көне. Барыгызның да сайлауларга килеп тавыш бирүегезгә ышанып калабыз.

Чыгышымны йомгаклап, барыбызга да исәнлек, иминлек, бары тик сөенеч, шатлыклар, гаилә иминлеге, тән сәламәтлеге, җан тынычлыгы, бәхетле тигез картлык, ил- көннәребезгә иминлек, тынычлык телим.